Ke sefe se setjha?

* **1 Phato 2023 – Kabo ya matlole ho Dithraste tseo e seng baahi ka Dithraste tseo e leng baahi**  
  *Haesale* e le tlwaelo ya SARS ho se tjhaele monwana ho lokollwa ha matlole ha Dithraste tseo e leng baahi ha di etsa dikabo ho Dithraste tseo e seng baahi. Ho latela dipotso mabapi le sena, ho tloha jwale SARS e hlakisa ntlhakemo ya yona tabeng ena mme e tiisa hore e tla lekola ho lokollwa ha matlole/bokaalo bo abelwang Dithraste tseo e seng baahi. Motjha o hlokehang ho fumana ho tjhaelwa monwanwa ho hlokehang ke ho etsa kopo ya ho fumantshwa lengolo la boikobelo mane SARS ka ho romela imeile ho [MLCA@sars.gov.za](mailto:MLCA@sars.gov.za).

SARS e hlokometse hore SARB e nyehlisitse ditlhoko tse itseng tsa taolo ya phapanyetsano empa e entse qeto, ho itshetlehilwe hodima tse ka bakang kotsi, ho tla ka tlhoko ena e ka hodimo ho qoba tse ka bakang kotsi.

SARS e tla phethahatsa metjha ya nnetefatso ho netefatsa hore ho ba le botoloki bo matla ba dikarolo tse amehang tsa Molao le hore ho ikobelwa tsena. Hlokomela hore Thraste eo e seng moahi e tlameha ho ba mounamolemo wa Thraste eo e leng moahi, mme kabo e tla nkelwa hloohong ha feela e ikamahanya le dintlha le dipehelo tse ka hara Thraste eo e leng moahi.

SARS e tla dumella dikabo tse jwalo ha feela Thraste eo e leng moahi e bontsha hore dikoloto tsohle tsa yona tsa lekgetho tse mabapi le kabo di ile tsa leshwa kapa di tla leshwa.

O ka nna wa sheba leqephe la websaete le mabapi le Ditokomane tsa Tshehetso bakeng sa Tumello ya Diphetiso tsa Matjhabeng  [(AIT)](https://www.sars.gov.za/individuals/manage-your-tax-compliance-status/supporting-documents-for-obtaining-approval-international-transfers/)

* **21 Mmesa 2023 - Foromo e ntjha e ntlafaditsweng ya kopo ya Maemo a Boikobelo ba Tefo ya Lekgetho (TCS)**  
  Foromo e ntjha e ntlafaditsweng ya kopo ya Maemo a Boikobelo ba Tefo ya Lekgetho (TCS) ho qadilwe ka yona hore ho bebofatswe Alawense ya Botsetedi ba Matjhabeng (FIA) le dikopo tsa Bofalli ho ba kopo e le nngwe e bitswang, “Approval International Transfer”. Hodima moo, ho tlositswe boikgethelo ba Thenda mme ho tlameha ho re ho sebediswe Maemo a Matle a Boikobelo ba Lekgetho (TCS) bakeng sa boemo bohle bo bong moo mokga wa boraro o batlang ho nnetefatsa Maemo a Boikobelo ba Tefo ya Lekgetho.

Pele o kopa Maemo a Boikobelo ba Tefo ya Lekgetho bakeng sa eo e seng moahi, o lokela hore o be o tlatsitse motjha wa Ho Kgaotsa ho ba Moahi. Sheba leqephe la websaete le mabapi le Ho Kgaotsa ho ba Moahi ho fumana dintlha tse batsi.

Ditokomane tse hlokehang tsa tshehetso tse mabapi le ho tjhaelwa monwana ha diphetiso tsa matjhabeng di ntjhafaditswe ho bontsha diphetoho tsa jwale tsa Taolo ya Phapanyetsano ya Matjhaba mmoho le ho qala ha Molao wa Tokiso ya Melao ya Lekgetho, wa 2020. Jwale o ka kopa Maemo a Boikobelo ba Tefo ya Lekgetho mona.

Ke eng?

Ka hodimo Foromong

Ditshebeletso tsa Lekgetho tsa Afrika Borwa (SARS) di qadile ka mokgwatshebetso wa Maemo a Boikobelo ba Tefo ya Lekgetho ka 2015 ho nka sebaka sa mokgwatshebetso wa pampiri wa Tlhekelo ya Lekgetho. Hang feela ha o se o entse kopo ya ho fumana Maemo a Boikobelo ba Tefo ya Lekgetho, o tla fumana PHINI e o kgontshang ho fana ka tumello ya hore mokga ofe kapa ofe wa boraro (mokgatlo kapa mmuso) ho boha maemo a hao ho onlaene ka eFiling. E tla fana ka setshwantsho sa hao ka kakaretso sa maemo a boikobelo ba tefo ya lekgetho sa letsatsi leo le nako eo. Ho sireletsa sephiri sa lesedi la molefalekgetho, ha ho lesedi le leng ntle le lena le tlang ho fumaneha ho mokga wa boraro.

Ka tlase Foromong

Ka ho ikobela lekgetho le ‘ho lefa seo o lokelang ho se lefa’ seo ha se a lokela wena feela empa se boela se ba le kabelo kgolong e ntle ya ikonomi ya naha ya rona mme sena se tswele Maafrikaborwa ohle molemo.

Mokgwatshebetso wa TCS o fumaneha bakeng sa dikopo tsena tse latelang:

* Ho ba Maemong a Matle
* Phetiso e Dumelletsweng ya Matjhaba

Ho etsa kopo ya TCS ya hao, o ka fumana mokgwatshebetso wa TCS ka ho kgetha TAX STATUS menyung e ho eFiling.

**Keletso ya Bohlokwa:**Boikgethelo ba Thenda ha bo sa le yo mme balefalekgetho ba tlameha ho sebedisa kopo ya Maemo a Matle ka ha e ntse e etsa ona mosebetsi oo. Boikgethelo ba Phetiso e Dumelletsweng ya Matjhaba ke kopo e ntjha e tobileng baahi ba Afria Borwa ba fetisetsang matlole mose mmoho le balefalekgetho bao e seng e se baahi ba lefang lekgetho kwano bakeng sa merero ya bao e seng baahi.

Se etsetswa eng?

Maemo a Boikobelo ba Tefo ya Lekgetho a nolofaletsa balefalekgetho ho kopa Maemo a bona a Boikobelo ba Tefo ya Lekgetho (TCS) ka  [eFiling](https://www.sarsefiling.co.za/)kapa ka [SARS online query system (SOQS)](https://tools.sars.gov.za/sarsonlinequery/tcr01) ho fumana PHINI eo ba ka e sebedisang ho dumella mekga ya boraro ho nnetefatsa maemo a bona a boikobelo ba lekgetho.

PHINI ya TCS e tlameha ho sebediswa ke mekga ya boraro e dumelletsweng (bao o arolelanang PHINI ena le bona) ho netefatsa boikobelo ba hao onlaeneng ka tshebediso ya SARS [eFiling](https://www.sarsefiling.co.za/). Ho bohlokwa ho hopola hore maemo a boikobelo ba tefo ya lekgetho ka molefalekgetho ha se ntho e dulang e le nqa e le nngwe mme bo fetoha ho bapa le ho ikamahanya ha hae le ditlhoko tsa lekgetho.

Ke lokela ho etsa eng?

Ka lebaka leo, hore o dule o le boikobelong bo botle ba tefo ya lekgetho o tlameha ho netefatsa hore:

* Ha o na dikgutliso dife kapa dife tsa lekgetho tse leng morao
* Ha o kolote SARS tjhelete efe kapa efe ntle feela ebang o entse ditlhophiso tsa tefo kapa ho dumellanwe ka ho fanyehwa ha tefo.
* O ingodiseditse dihlahiswa kaofela tseo o lokelang ho di lefella lekgetho
* Dintlha tsa hao tse ngodisitsweng di ntjhafaditswe. Ho fumana lesedi le leng le mabapi le ka moo o ka ntjhafatsang dintlha tsa boingodiso ka teng, tobetsa mona.
* O lokela hore o be o kopantse (ka Merge tool e ho eFiling) kapa o tsebahaditse (foromong ya ERC01 e teng le eo e leng karolo ya motjha wa TCS ho eFiling) dintlha tsa hao kaofela tsa dinomoro tsa hao tsa referense ya lekgetho. Ho fumana lesedi le fetang mona, tobetsa mona.

Profaele ya Boikobelo (MCP) eo e leng karolo ya mokgwatshebetso wa TCS e neha balefalekgetho monyetla wa ho boha maemo a bona a jwale a boikobelo ba tefo ya lekgetho onlaeneng ho ya ka ditlhoko tse itseng, ho latela ka moo SARS e hlophileng ka teng. Balefalekgetho ba ka boha le ho tseba ho se ikobele hofe kapa hofe mme ba nke mehato e hlokehang ho lokisa tsena. Ho qala ha MCP ho thusa balefalekgetho ka ho ba neha lesedi le eketsehileng mabapi le boikobelo ba bona ba tefo ya lekgetho mme mokgwa ona ke ona motheo wa kakaretso wa maemo a boikobelo a ntshuwang ha kopo ya TCS e nyehelwa ho SARS (mohlala, bakeng sa Maemo a Matle).  
  
Ho fumana lesedi le fetang lena mabapi le metjha ya maemo a boikobelo ba tefo ya lekgetho etela dihokedi tsena tse ka tlase:

* [Mokgwa wa ho fumana "My Compliance Profile" (MCP) ka SARS eFiling](https://www.sars.gov.za/individuals/manage-your-tax-compliance-status/how-to-access-my-compliance-profile/)
* [Mokgwa wa ho kopa Maemo a hao a Boikobelo ba Tefo ya Lekgetho](https://www.sars.gov.za/individuals/manage-your-tax-compliance-status/how-to-request-your-tax-compliance-status/)
* [Mokgwa wa ho netefatsa Maemo a Boikobelo ba Tefo ya Lekgetho](https://www.sars.gov.za/individuals/manage-your-tax-compliance-status/how-to-verify-tax-compliance-status/)